31994L0002
L 045/1
JURNALUL OFÍCIAL AL UNIUNII EUROPENE
DIRECTIVA 94/2/CE A COMISIEI
din 21 ianuarie 1994
de punere în aplicare a Directivei 92/75/CEE a Consiliului cu privire la indicarea prin etichetare a consumului de energie al frigiderelor, congelatoarelor și combinelor frigorifice de uz casnic
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/75/CEE a Consiliului din 22 septembrie 1992 privind indicarea, prin etichetare și informații standard despre produs, a consumului de energie și de alte resurse la aparatele de uz casnic (1), în special articolele 9 și 12,
întrucât, în temeiul Directivei 92/75/CEE, Comisia trebuie să adopte o directivă de punere în aplicare cu privire la aparatele de uz casnic, în special frigidere, congelatoare și combine frigorifice;
întrucât energia electrică consumată de frigidere și congelatoare reprezintă o parte semnificativă din cererea globală de energie în Comunitate; întrucât consumul de energie electrică al acestor aparate poate fi redus substanțial;
întrucât standardul CEN (Comitetul European de Standardizare) EN 153 prevede o metodă pentru măsurarea consumului de energie al frigiderelor, congelatoarelor și combinelor frigorifice;
întrucât Comunitatea, confirmând interesul său pentru un sistem de standardizare internațional capabil să elaboreze standarde care să fie utilizate efectiv de toți partenerii în comerțul internațional și să satisfacă cerințele politicii comunitare, invită organizațiile de standardizare europene să continue cooperarea lor cu organizațiile de standardizare internaționale;
întrucât Comitetul European pentru Standardizare și Comitetul european pentru standardizare electrotehnică (Cenelec) sunt organismele recunoscute ca fiind competente în adoptarea de standarde armonizate în conformitate cu orientările generale pentru cooperarea dintre Comisie și aceste două organisme, semnate la data de 13 noiembrie 1984; întrucât, în înțelesul prezentei directive, un standard armonizat este o specificație tehnică (standard european sau document de armonizare) adoptat de CEN sau Cenelec pe baza unui mandat din partea Comisiei, în conformitate cu Directiva 83/189/CEE a Consiliului din 28 martie 1983 de stabilire a unei proceduri pentru furnizarea de informații în domeniul standardelor și reglementărilor tehnice (2), astfel cum a fost modificată ultima dată prin Decizia 92/400/CEE (3) a Comisiei, precum și în temeiul acelorași orientări generale;
întrucât dispozițiile prezentei directive sunt conforme cu avizul comitetului instituit în temeiul articolului 10 din Directiva 92/75/CEE,
ADOPTĂ PREZENTA DIRECTIVĂ:
Articolul 1
(1) Prezenta directivă se aplică frigiderelor, conservatoarelor, congelatoarelor de uz casnic și combinelor frigorifice, alimentate cu energie electrică. Aparatele care pot folosi și alte surse de energie, cum ar fi acumulatoarele, sunt excluse.
(2) Informațiile necesare în conformitate cu prezenta directivă sunt stabilite în conformitate cu EN 153 din mai 1990 sau cu standardele de armonizare, ale căror numere de referință au fost publicate în Jurnalul Oficial al Comunităților Europene și pentru care statele membre au publicat numerele de referință ale standardelor naționale care transpun acele standarde armonizate. Informațiile cu privire la nivelul de zgomot, dacă este cazul, se obțin prin măsurători în conformitate cu Directiva 86/594/CEE a Consiliului (4).
(3) Standardele armonizate menționate la alineatul (2) trebuie elaborate pe baza mandatului din partea Comisiei, în conformitate cu Directiva 83/189/CEE.
(4) Termenii „distribuitor”, „furnizor”, „fișă” și „informații suplimentare” au înțelesul stabilit la articolul 1 alineatul (4) din Directiva 92/75/CEE.
Articolul 2
(1) Documentația tehnică menționată la articolul 2 alineatul (3) din Directiva 92/75/CEE cuprinde:
-
numele și adresa furnizorului;
-
o descriere generală a aparatului, suficientă pentru a permite identificarea acestuia;
-
informații, inclusiv desene, în măsura în care sunt relevante, privind principalele caracteristici de proiectare a produsului, în special elementele care exercită o influență apreciabilă asupra consumului de energie;
-
rapoartele privind încercările de măsurare relevante efectuate în conformitate cu standardele prevăzute la articolul 1 alineatul (2) din prezenta directivă;
-
instrucțiunile de utilizare, dacă este cazul.
(2) Aparatele reglementate de prezenta directivă se împart în „categoriile” prevăzute în anexa IV.
(3) Eticheta menționată în articolul 2 alineatul (1) din Directiva 92/75/CEE este conform cu modelul din anexa I la prezenta directivă. Eticheta se aplică în exteriorul părții frontale sau superioare a aparatului astfel încât să fie clar vizibilă și să nu fie acoperită.
(4) Conținutul și forma fișei menționate în articolul 2 alineatul (1) a treia liniuță din Directiva 92/75/CEE sunt cele menționate în anexa III la prezenta directivă.
(5) Dacă un produs este oferit spre vânzare, închiriere sau vânzare în rate în condițiile menționate în articolul 5 din Directiva 92/75/CEE și printr-o comunicare la distanță tipărită, cum ar fi un catalog de vânzare prin corespondență, comunicarea în cauză cuprinde toate informațiile care figurează în anexa II la prezenta directivă.
(6) Clasa de eficiență energetică a unui aparat este conformă cu indicațiile din anexa V.
Articolul 3
Statele membre iau toate măsurile necesare pentru ca toți furnizorii și distribuitorii stabiliți pe teritoriul lor să îndeplinească obligațiile care le revin în temeiul prezentei directive.
Articolul 4
(1) Statele membre adoptă și publică dispozițiile necesare pentru a se conforma prezentei directive până la 31 decembrie 1994. Statele membre informează de îndată Comisia cu privire la aceasta. Statele membre aplică aceste dispoziții de la 1 ianuarie 1995.
Atunci când statele membre adoptă aceste dispoziții, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele dispozițiilor de drept intern pe care le adoptă în domeniul reglementat de prezenta directivă.
Articolul 5
Prezenta directivă intră în vigoare în a douăzecea zi de la publicarea sa în Jurnalul Oficial al Comunităților Europene.
Articolul 6
Prezenta directivă se adresează statelor membre.
Adoptată la Bruxelles, 21 ianuarie 1994.